Hei, denne artikkelen er over ett år gammel og kan inneholde utdatert informasjon

(Dagbladet): Politiet skjøt tåregass og barket sammen med lærere som i flere timer demonstrerte mot president Felipe Calderons besøk til byen Oaxaca sør i Mexico, melder nyhetsbyrået AP.

20 demonstranter skal ha blitt skadet i sammenstøtene, som varte i flere timer. Volden brøt ut da lærerne samlet seg sentralt i Oaxaca for å demonstrere mot Calderons påbud om å gi foreldre skattelette om de vil ha barna på privatskole.

SKADET: En gateartist reagerer etter at han ble skadet i demonstrasjonene i gatene av Oaxaca. Foto: Reuters/Jorge Luis Plata/Scanpix Vis mer

Fagforeningslederne hevder tiltaket forverrer situasjonen på Mexicos offentlige skoler, som allerede sliter, og varsler flere demonstrasjoner og veisperringer som svar til hvordan politiet slo ned på dagens demonstrasjon.

Lærerne kastet steiner og slo politifolk med stenger, mens politiet skjøt tilbake tåregass. Radio-journalisten Gilardo Mota opplyser til nyhetsbyrået AP at han ble truffet i sitt venstre bein av skarp ammunisjon, men det er foreløpig uklart hvem som skjøt med skarpt.

SKUTT MED SKARPT: Den meksikanske radio-journalisten Gildardo Mota blir hjulpet unna etter å ha blitt skutt i foten. Foto: AFP/Dario Nolasco/Scanpix Vis mer

Demonstrantene ødela en bil tilhørende myndighetene, og skal ha gått løs på sikkerhetssjefen i delstaten Oaxaca da han prøvde å roe gemyttene.

President Calderon gjennomførte sitt besøk til tross for demonstrasjonen.

KASTET STEINER: Lærerne kastet steiner og slo politifolk med stenger, mens politiet skjøt tilbake tåregass. Foto: Reuters/Jorge Luis Plata/Scanpix Vis mer

Samme lærerforbund paralyserte den sørlige byen i fem måneder i 2006, da de i begynnelsen krevde høyere lønn, men til slutt ble en bredere demonstrasjon mot den daværende guvernøren, som var beskyldt for å rigge sitt eget valg. Demonstrantene tok da kontroll over sentrumsområdene i fem måner til føderale styrker fjernet dem med makt. Flere titalls personer endte om døde etter sammenstøtene den gangen.